FC Erzgebirge Aue

FC Erzgebirge Aue alebo celým menom Fußball Club Erzgebirge Aue e.V. je futbalový klub z nemeckého mesta Aue. Erzgebirge Aue bol založený 24. septembra 1949. V časoch Východného Nemecka klub vyhral tri ligové tituly a jedenkrát národný pohár. V súčasnosti hrá 3. Bundesligu.
História.
V roku 1945 bol založený klub SG Aue. V roku 1949 bol premenovaný na BSG Pneumatik Aue, čo je považované za založenie súčasného klubu. V roku 1949 došlo opäť k zmene názvu na Zentra Wismut Aue a v roku 1951 na SC Wismut Aue. Už v sezóne 1950/51 vyhralo Aue druhú najvyššiu súťaž a postúpilo tak do prvej ligy, kde zotrvalo až do sezóny 1989/90. V sezóne 1952/53 obsadilo Aue druhé miesto, čím sa začalo najúspešnejšie obdobie v histórií klubu. V roku 1954 rozhodli úrady, že klub sa premenuje po neďalekom väčšom meste Karl-Marx-Stadt, nakoľko v tej dobe nebolo v meste Karl-Marx-Stadt žiadne ligové mužstvo. Samotný tím sa však z Aue vôbec nepresunul, iba hral pod novým názvom SC Wismut Karl-Marx-Stadt. Nasledovalo ešte jedno druhé miesto o dva roky neskôr. V roku 1955 sa hrala prechodná sezóna v ktorej sa odohralo iba 13 zápasov, pričom Aue obsadilo prvé miesto. V roku 1956 nakoniec Aue vyhralo majstrovský titul v riadnej sezóne. V nasledujúcej sezóne prvé miesto obhájilo. Tretí a zároveň posledný majstrovský titul vyhralo Aue o dve sezóny neskôr v roku 1959. V tomto období hralo Aue tiež Pohár majstrov európskych krajín.
Zostup z pozícií.
V roku 1963 sa v Karl-Marx-Stadt vytvoril vlastný futbalový tím a Aue sa tak vrátilo k názvu BSG Wismut Aue. Aue síce už nikdy ligu nevyhralo, no hralo v nej stabilne, čím sa zaradilo medzi kluby s najvyšším počtom štartov v prvej lige. Od druhej polovice 60tych rokov sa začalo Aue umiestňovať skôr v spodnej časti tabuľky. V 80tych rokoch hralo Aue ešte dvakrát Pohár UEFA, no nezaznamenalo výraznejší úspech. V sezóne 1989/90 obsadilo Aue predposledné miesto a vypadlo do druhej ligy. V nej v nasledujúcej a zároveň poslednej sezóne obsadilo druhé miesto, čo mu zaručilo účasť v novom ročníku tretej ligy.
Účinkovanie klubu v nemeckých súťažiach.
V roku 1990 sa zmenil názov klubu na Fußballclub Wismut Aue. V roku 1993 došlo k premenovaniu klubu na jeho súčasný názov Fußballclub Erzgebirge Aue. V tretej nemeckej lige hralo Aue až do sezóny 2002/03. Od roku 2003 hralo Aue druhú ligu až do roku 2008, kedy opäť vypadlo. Účinkovanie klubu v druhej lige bolo pomerne úspešné, kedy okrem poslednej sezóny dokázalo vždy skončiť v prvej desiatke. V roku 2008 nasledovali dva roky v tretej lige. Z tejto v roku 2010 Aue opäť postúpilo. Nasledovalo ďalších 5 sezón v druhej lige, ktoré však už boli v znamení bojov o záchranu. V sezóne 2015/16 si Aue opäť jeden rok zahralo tretiu ligu. V sezóne 2016/17 druhej ligy obsadilo Aue 14. miesto.
Štadión.
Štadión Sparkassen-Erzgebirgsstadion bol postavený už v roku 1928. V roku 1950 bol kompletne prestavaný a od tejto doby na ňom hrá aj Erzgebirge Aue. Posledná rekonštrukcia prebehla v rokoch 2015 až 2017 a upravila kapacitu na 15 711 miest.
Rivalita a fanúšikovia.
Aue je síce veľmi malé mesto s populáciou niečo cez 16 tisíc obyvateľov (čo ho robí jedným z najmenších miest, kde sa kedy hrala 2. Bundesliga), no nachádza sa vo väčšej oblasti, kam patria aj blízke mestá Chemnitz (Chemnitzer FC) a Zwickau (FSV Zwickau). Kluby z týchto miest sú zároveň aj najväčšími rivalmi Aue. K rivalom patrí tiež klub Dynamo Dresden.
Farby a znak klubu.
Tradičnou farbou klubu je fialová, ktorá je jednak na dresoch a tiež v klubovom znaku. Keďže Aue je banícke mesto, boli súčasťou klubového znaku tradične aj prekrížené kladivá. V strede súčasného znaku klubu sú mosty z erbu mesta Aue.
Športové úspechy.
Východonemecká liga: 3
Východonemecká 2. liga juh: 1
Východonemecký pohár: 1
Sachsenpokal: 4
Regionalliga Nord (III): 1